CELEX: 32020D1735
Language: mt
Date: 2020-11-12 00:00:00
Title: Deċiżjoni (UE) 2020/1735 tal-Bank Ċentrali Ewropew tat-12 ta’ Novembru 2020 li temenda d-Deċìżjoni (UE) 2016/2248 dwar l-allokazzjoni tad-dħul monetarju tal-banek ċentrali nazzjonali tal-Istati Membri li l-munita tagħhom hija l-euro (BĊE/2020/55)

20.11.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 390/60
               
            
         DEĊIŻJONI (UE) 2020/1735 TAL-BANK ĊENTRALI EWROPEW
         tat-12 ta’ Novembru 2020
         li temenda d-Deċìżjoni (UE) 2016/2248 dwar l-allokazzjoni tad-dħul monetarju tal-banek ċentrali nazzjonali tal-Istati Membri li l-munita tagħhom hija l-euro (BĊE/2020/55)
         IL-KUNSILL GOVERNATTIV TAL-BANK ĊENTRALI EWROPEW,
         Wara li kkunsidra t-Trattat dwar il-Funzjonament tal-Unjoni Ewropea,
         Wara li kkunsidra l-Istatut tas-Sistema Ewropea ta’ Banek Ċentrali u tal-Bank Ċentrali Ewropew, u b’mod partikolari l-Artikolu 32 tiegħu,
         Billi:
         
                     (1)
                  
                  
                     Id-Deċiżjoni (UE) 2020/440 tal-Bank Ċentrali Ewropew (BĊE/2020/17) (1) tistabbilixxi programm temporanju ta’ xiri ta’ emerġenza fil-każ ta’ pandemija (PEPP) għall-finijiet tal-politika monetarja.
                  
               
                     (2)
                  
                  
                     Kif huwa l-każ għal dawk l-istrumenti mixtrija bħala parti mill-programm ta’ xiri ta’ assi tas-settur pubbliku minn swieq sekondarji stabbilit mill-Bank Ċentrali Ewropew (BĊE) permezz tad-Deċiżjoni (UE) 2020/188 tal-Bank Ċentrali Ewropew (BĊE/2020/9) (2), l-istrumenti ta’ dejn maħruġa minn gvernijiet ċentrali, reġjonali jew lokali u aġenziji rikonoxxuti u strumenti ta’ dejn sostituti maħruġa minn korporazzjonijiet pubbliċi mhux finanzjarji li jinxtraw bħala parti mill-PEPP stabbiliti skont id-Deċiżjoni (UE) 2020/440 (BĊE/2020/17) għandhom jitqiesu li jiġġeneraw dħul fbir-rata ta’ referenza ddefinita fid-Deċiżjoni (UE) 2016/2248 tal-Bank Ċentrali Ewropew (BĊE/2016/36). (3)
                     
                  
               
                     (3)
                  
                  
                     Assi assenjabbli ġdid ġie stabbilit biex tiġi żgurata konsistenza fi ħdan l-iskema tad-dħul monetarju.
                  
               
                     (4)
                  
                  
                     Il-Kunsill Governattiv iddeċieda fl-24 ta’ Ġunju 2020 li faċilitajiet li jipprovdu likwidità f’euro minn banek ċentrali tal-Eurosistema ma’ banek ċentrali mhux tal-Eurosistema għandhom jiġu stabbiliti bħala parti mill-miżuri ta’ risposta tal-BĊE għall-kriżi kkawżata mill-pandemija tal-marda tal-coronavirus tal-2019 (COVID-19). Id-dħul iġġenerat mill-operazzjonijiet li jipprovdu likwidità f’euro lill-banek ċentrali mhux tal-Eurosistema għandu jiġi kondiviż bejn il-banek ċentrali nazzjonali tal-Istati membri li l-munita tagħhom hija l-euro bħala parti mill-iskema ta’ dħul monetarju u l-bilanċi relevanti għandhom jiġu inklużi fid-definizzjoni ta’ assi assenjabbli stabbilita fid-Deċiżjoni (UE) 2016/2248 (BĊE/2016/36).
                  
               
                     (5)
                  
                  
                     Għalhekk, id-Deċiżjoni (UE) 2016/2248 (BĊE/2016/36) għandha tiġi emendata kif meħtieġ,
                  
               ADOTTA DIN ID-DEĊIŻJONI:
         
            Artikolu 1
            Emendi
            Id-Deċiżjoni (UE) 2016/2248 (BĊE/2016/36) hija emendata kif ġej:
            
                        1.
                     
                     
                        L-Artikolu 3(1)(b)(iii) huwa mibdul b’dan li ġej:
                        
                                    “(iii)
                                 
                                 
                                    strumenti ta’ dejn maħruġa minn gvernijiet ċentrali, reġjonali u lokali u aġenziji rikonoxxuti u strumenti ta’ dejn sostituti maħruġa minn korporazzjonijiet pubbliċi mhux finanzjarji miżmuma għall-finijiet tal-politika monetarja taħt id-Deċiżjoni (UE) 2020/188 tal-Bank Ċentrali Ewropew (BĊE/2020/9) (*1) jew id-Deċiżjoni (UE) 2020/440 tal-Bank Ċentrali Ewropew (BĊE/2020/17) (*2).
                                 
                              
                           (*1)  Id-Deċiżjoni (UE) 2020/188 tal-Bank Ċentrali Ewropew tat-3 ta’ Frar 2020 dwar programm ta’ xiri ta’ assi tas-settur pubbliku minn swieq sekondarji (BĊE/2020/9) (ĠU L 39, 12.2.2020, p. 12)."
                        
                        
                           (*2)  Id-Deċiżjoni (UE) 2020/440 tal-Bank Ċentrali Ewropew tal-24 ta’ Marzu 2020 dwar programm temporanju ta’ xiri ta’ emerġenza fil-każ ta’ pandemija (BĊE/2020/17) (ĠU L 91, 25.3.2020, p. 1).”;"
                        
                     
                  
                        2.
                     
                     
                        L-Anness II huwa emendat skont l-Anness ta’ din id-Deċiżjoni.
                     
                  
         
            Artikolu 2
            Dħul fis-seħħ
            Din id-deċiżjoni għandha tidħol fis-seħħ fl-għoxrin jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
            Hija għandha tapplika mill-31 ta’ Diċembru 2020.
         
         
            Magħmul fi Frankfurt am Main, it-12 ta’ Novembru 2020.
            
               
                  Il-President tal-BĊE
               
               Christine LAGARDE
            
         
         
            (1)  Id-Deċiżjoni (UE) 2020/440 tal-Bank Ċentrali Ewropew tal-24 ta’ Marzu 2020 dwar programm temporanju ta’ xiri ta’ emerġenza fil-każ ta’ pandemija (BĊE/2020/17) (ĠU L 91, 25.3.2020, p. 1).
         
            (2)  Id-Deċiżjoni (UE) 2020/188 tal-Bank Ċentrali Ewropew tat-3 ta’ Frar 2020 dwar programm ta’ xiri ta’ assi tas-settur pubbliku minn swieq sekondarji (BĊE/2020/9) (ĠU L 39, 12.2.2020, p. 12).
         
            (3)  Id-Deċiżjoni (UE) 2016/2248 tal-Bank Ċentrali Ewropew tat-3 ta’ Novembru 2016 dwar l-allokazzjoni tad-dħul monetarju tal-banek ċentrali nazzjonali ta’ Stati Membri li l-munita tagħhom hija l-euro (BĊE/2016/36) (ĠU L 347, 20.12.2016, p. 26).
      
      
         
            ANNESS
            L-Anness II tad-Deċiżjoni (UE) 2016/2248 (BĊE/2016/36) hija emendata kif ġej:
            
                        1.
                     
                     
                        fit-Taqsima A, jiddaħħal il-paragrafu 9a li ġej:
                        
                                    “9a.
                                 
                                 
                                    Bilanċi relatati ma’ imgħax akkumulat fuq kupuni fuq titoli indeboliti miżmuma għall-finijiet tal-politika monetarja (bl-eċċezzjoni ta’ imgħax akkumulat fuq kupun fuq kwalunkwe titoli indebiliti msemmija fil-punt (b) tal-Artikolu 3(1) ta’ din id-Deċiżjoni) (parti mill-partita ta’ assi 11.5 tal-HBS).”
                                 
                              
                  
                        2.
                     
                     
                        fit-Taqsima A, qed jiżdied il-paragrafu 11 li ġej:
                        
                                    “11.
                                 
                                 
                                    Pretensjonijiet kontra banek ċentrali mhux tal-Eurosistema li huma relatati ma’ operazzjonijiet li jipprovdu likwidità (parti tal-partita tal-assi 4.1 tal-HBS jew parti minn assi mhux fuq il-karta tal-bilanċ).”